INDHOLDSFORTEGNELSE

RAPPORT FRA KOMMISSIONEN TIL EUROPA-PARLAMENTET OG RÅDET om udgifter under EGFL 3

1........... Indledning....................................................................................................................... 3

2........... Formålsbestemte indtægter til EGFL............................................................................... 3

3........... Indtægter fra de midlertidige omstruktureringsafgifter (sukker).......................................... 4

4........... Bemærkninger angående gennemførelsen af EGFL-budgettet for 2011............................. 4

4.1........ Markedsforanstaltninger.................................................................................................. 4

4.1.1..... Korn (-174,3 mio. EUR)................................................................................................ 5

4.1.2..... Restitutioner for produkter, der ikke er opført i bilag 1 (-18,3 mio. EUR)......................... 5

4.1.3..... Fødevareprogrammer (+14,9 mio. EUR)........................................................................ 5

4.1.4..... Frugt og grøntsager (+636,8 mio. EUR i forhold til de vedtagne bevillinger)...................... 5

4.1.5..... Vin (-39,3 mio. EUR)..................................................................................................... 6

4.1.6..... Mælk og mejeriprodukter (-94,9 mio. EUR)................................................................... 6

4.1.7..... Oksekød (+20,5 mio. EUR)........................................................................................... 6

4.1.8..... Svinekød, æg og fjerkræ (+71,3 mio. EUR).................................................................... 6

4.2........ Direkte støtte.................................................................................................................. 6

4.2.1..... Afkoblet direkte støtte (+507,1 mio. EUR i forhold til de vedtagne bevillinger)................. 6

4.2.2..... Anden direkte støtte (–98,7 mio. EUR)........................................................................... 7

4.3........ Andre udgifter................................................................................................................ 7

4.3.1..... Afslutning af foregående års regnskaber (+338,4 mio. EUR)............................................ 7

4.3.2..... Fødevare- og fodersikkerhed, dyresundhed, dyrevelfærd og plantesundhed (+32,3 mio. EUR) 7

5........... Forbrug af formålsbestemte indtægter til EGFL................................................................ 7

6........... Forbrug af indtægter fra de midlertidige omstruktureringsafgifter (sukker)......................... 8

7........... Gennemførelse af Sukkeromstruktureringsfonden............................................................. 8

8........... KONKLUSIONER....................................................................................................... 8

RAPPORT FRA KOMMISSIONEN TIL EUROPA-PARLAMENTET OG RÅDET

om udgifter under EGFL

Alarmsystemet nr. 11-12/2011

1. Indledning

Den foreløbige gennemførelse af 2011-budgettet, der løber fra den 16. oktober 2010 til den 15. oktober 2011, fremgår af vedlagte bilag og forventes at beløbe sig til 43 978,8 mio. EUR. Dette beløb indeholder de beløb, der er blevet korrigeret under afslutningen af EGFL-regnskaberne, og suspensioner og nedsættelser af månedlige betalinger i løbet af regnskabsåret. Det omfatter endvidere et overslag over direkte udgifter på ca. 36 mio. EUR, som Kommissionen kan afholde indtil den 31. december 2011.

2. Formålsbestemte indtægter til EGFL

I henhold til artikel 34 i Rådets forordning (EF) nr. 1290/2005 om finansiering af den fælles landbrugspolitik betragtes indtægter fra finansielle korrektioner foretaget i forbindelse med afgørelser om efterprøvende regnskabsafslutning, fra uregelmæssigheder og fra mælkeafgiften som formålsbestemte indtægter til finansiering af EGFL's udgifter. Efter disse bestemmelser kan formålsbestemte indtægter anvendes til at finansiere EGFL-udgifter afholdt af medlemsstaterne. Hvis nogen af disse indtægter ikke anvendes, vil de automatisk blive fremført til det følgende regnskabsår[1].

Som allerede nævnt i tidligere rapporter om alarmsystemet har Kommissionen oprindeligt anslået de disponible formålsbestemte indtægter i 2011 til 1 247 mio. EUR. Det drejer sig om følgende:

– De formålsbestemte indtægter, der forventedes genereret i løbet af regnskabsåret 2011, blev anslået til 707 mio. EUR. Der forventedes henholdsvis 600 mio. EUR fra korrektioner i forbindelse med efterprøvende regnskabsafslutning og 88 mio. EUR fra uregelmæssigheder. Indtægterne fra mælkeafgiften blev anslået til at udgøre 19 mio. EUR.

– De formålsbestemte indtægter, der forventedes at kunne fremføres fra regnskabsåret 2010 til regnskabsåret 2011, blev anslået til 540 mio. EUR.

I budgettet for 2011 afsatte Kommissionen disse indtægter på 1.247 mio. EUR til to ordninger. Det drejer sig om følgende:

– 500 mio. EUR blev afsat til driftsfondene for producentorganisationer i sektoren for frugt og grøntsager, og

– 747 mio. EUR blev afsat til enkeltbetalingsordningen.

Til disse to ordninger vedtog budgetmyndigheden i sidste ende bevillinger på henholdsvis 292 mio. EUR og 30 389 mio. EUR i overensstemmelse med Kommissionens forslag. Summen af de vedtagne bevillinger og de ovennævnte formålsbestemte indtægter svarer til et samlet skøn over bevillingsbehov på 792 mio. EUR til driftsfondene for producentorganisationer i sektoren for frugt og grøntsager og 31 136 mio. EUR til enkeltbetalingsordningen.

I bilaget, som viser den foreløbige gennemførelse af budgettet for 2011, findes de budgetbevillinger til sektoren for frugt og grøntsager og sektoren for afkoblet direkte støtte, som nu er vedtaget til disse to ordninger, på henholdsvis 491,1 mio. EUR og 36 324 mio. EUR uden hensyntagen til ovennævnte formålsbestemte indtægter. Sammen med indtægterne til disse sektorer beløber de vedtagne bevillinger på 2011‑budgettet sig til i alt 991,1 mio. EUR for frugt og grøntsager og 37 071 mio. EUR for afkoblet direkte støtte.

3. Indtægter fra de midlertidige omstruktureringsafgifter (sukker)

De midlertidige omstruktureringsafgifter for sukker betragtes som formålsbestemte indtægter, der skal finansiere sukkeromstruktureringsstøtten og anden støtte fra sukkeromstruktureringsfonden. For de tre produktionsår 2006/07, 2007/08 og 2008/09 blev disse afgifter, som vedrører de kvotemængder af sukker, insulinsirup og isoglukose, som de erhvervsdrivende har i de enkelte medlemsstater, indbetalt til fonden. Som allerede anført i tidligere rapporter om alarmsystemet forventedes et beløb på 1 015 mio. EUR oprindeligt at kunne fremføres fra regnskabsåret 2010 til 2011. Det endelige beløb for formålsbestemte indtægter, der blev fremført til 2011 i Sukkeromstruktureringsfonden, nåede op på 1 044,8 mio. EUR.

4. Bemærkninger angående gennemførelsen af EGFL-budgettet for 2011

Den foreløbige udnyttelsesgrad for 2011-budget fremgår af bilaget. I det følgende findes korte bemærkninger til de budgetsektorer, der udviser de største afvigelser mellem de faktisk afholdte udgifter og de tilsvarende bevillinger i 2011-budgettet:

4.1. Markedsforanstaltninger

Forbruget af bevillinger til interventioner på landbrugsmarkederne var 379,5 mio. EUR højere sammenlignet med de vedtagne budgetbevillinger, men 120,5 mio. EUR lavere, når de forudsete formålsbestemte indtægter på 500 mio. til dette kapitel medregnes. Denne forskel er resultatet af sammensatte effektueringsmønstre i de forskellige sektorer og skyldes primært:

4.1.1. Korn (-174,3 mio. EUR)

Underforbruget på denne budgetartikel skyldes primært det betydelige salg af korn fra interventionslagrene i perioden fra december 2010 til maj 2011 til markant højere priser end forudset i 2011‑budgettet. Dette salg har resulteret i store indtægter for 2011-budgettet, som vises i budgetgennemførelsen som negative beløb. Underforbruget på denne budgetartikel skyldes dog delvist også medlemsstaternes lavere udgifter til støtte til kartoffelstivelse sammenlignet budgettets oprindelige prognose.

4.1.2. Restitutioner for produkter, der ikke er opført i bilag 1 (-18,3 mio. EUR)

Dette underforbrug skyldes medlemsstaternes lavere udgifter til eksportlicenser for sukker- og mejerirelaterede produkter sammenlignet med prognoserne i budgettet.

4.1.3. Fødevareprogrammer (+14,9 mio. EUR)

Medlemsstaterne gennemførte næsten 2011-planen for uddeling af fødevarer til de dårligst stillede personer fuldt ud. Det deraf følgende overforbrug på denne budgetartikel skyldes hovedsagelig, at medlemsstaterne i 2011 foretog større betalinger for det foregående års planer end normalt.

4.1.4. Frugt og grøntsager (+636,8 mio. EUR i forhold til de vedtagne bevillinger)

Dette betydelige overforbrug fremkommer ved, at de afholdte udgifter i denne sektor sammenlignes med de vedtagne bevillinger i 2011-budgettet, som ikke indeholder de formålsbestemte indtægter for denne sektor. Hvis de formålsbestemte indtægter på 500 mio. EUR til denne sektor medregnes (se fodnoten * nederst i tabellen i vedlagte bilag), stiger de samlede disponible bevillinger til 991,1 mio. EUR, og så falder overforbruget til +136,8 mio. EUR.

Dette overforbrug skyldes kombinationen af underliggende gennemførelsesmønstre for de forskellige ordninger, der finansieres af denne sektors bevillinger:

Med hensyn til producentorganisationernes driftsfonde og skolefrugtordningen afholdt medlemsstaterne færre udgifter end forudset i budgettet.

De ekstraordinære støtteforanstaltninger til frugt- og grøntsagssektoren, som Kommissionen vedtog i forbindelse med E.coli-krisen, blev delvist finansieret gennem producentorganisationernes driftsfonde, mens resten blev finansieret via budgetkonto 05 02 08 99 under denne budgetartikel. Disse foranstaltninger forventedes at koste ca. 227 mio. EUR, hvoraf 215 mio. EUR forventedes afholdt og anmeldt i 2011. Medlemsstaterne afholdt udgifter svarende til ca. 178,3 mio. EUR i 2011. Medlemsstaterne kan imidlertid stadig foretage yderligere betalinger i løbet af regnskabsåret 2012.

Endelig afholdt medlemsstaterne udgifter til støtte relateret til den foreløbige godkendelse af producentsammenslutninger, som var betydeligt højere end de bevillinger, der er til rådighed for denne ordning på 2011-budgettet, hvilket har været tilfældet for gennemførelsen af denne ordning de seneste 3 år.

4.1.5. Vin (-39,3 mio. EUR)

Dette underforbrug skyldes medlemsstaternes noget lavere udgifter både til de nationale støtteprogrammer for vin (sammenlignet med det budgetterede loft) og til rydningsordningen.

4.1.6. Mælk og mejeriprodukter (-94,9 mio. EUR)

Dette underforbrug skyldes kombinationen af underliggende gennemførelsesmønstre for de forskellige ordninger, der finansieres af denne sektors bevillinger.

Konkret afholdt medlemsstaterne udgifter til skolemælksordningen, som var lavere end bevillingerne i det endelige budget, som blev forhøjet med 10 mio. EUR under forhandlingerne om 2011-budgettet sammenlignet med det behov, Kommissionen oprindeligt havde tilkendegivet. Derudover blev der solgt skummetmælkspulver fra interventionslagrene til højere priser end oprindeligt forudset i 2011-budgettet. Dette salg har resulteret i indtægter for 2011-budgettet, der vises i budgetgennemførelsen som negative beløb på samme budgetartikel.

4.1.7. Oksekød (+20,5 mio. EUR)

Dette overforbrug skyldes medlemsstaternes højere udgifter til eksportrestitutioner på grund af de større mængder oksekød og kvæg, der blev eksporteret med restitutioner i 2011.

4.1.8. Svinekød, æg og fjerkræ (+71,3 mio. EUR)

Dette overforbrug skyldes primært medlemsstaternes udgifter til støtte af privat oplagring af svinekød, der blev indført i januar 2011, og som der ikke var afsat bevillinger til i 2011-budgettet. Derudover hænger det sammen med mængden af fjerkræ eksporteret med restitutioner, som var højere end ventet.

4.2. Direkte støtte

Forbruget af bevillinger til direkte støtte var 408,8 mio. EUR højere sammenlignet med de vedtagne budgetbevillinger, men 338,2 mio. EUR lavere, når de 747 mio. forventede formålsbestemte indtægter for dette kapitel medregnes. Denne afvigelse skyldes sektoren for afkoblet direkte støtte.

4.2.1. Afkoblet direkte støtte (+507,1 mio. EUR i forhold til de vedtagne bevillinger)

Dette betydelige overforbrug fremkommer ved, at de afholdte udgifter til afkoblet direkte støtte sammenlignes med de vedtagne bevillinger i 2011-budgettet, som ikke indeholder de formålsbestemte indtægter for denne sektor. Hvis de formålsbestemte indtægter på 747 mio. EUR til denne sektor medregnes (se fodnoten * nederst i tabellen i vedlagte bilag), stiger de samlede bevillinger til 37 071 mio. EUR, og overforbruget ændres til et underforbrug på -239,9 mio. EUR.

Dette underforbrug skyldes medlemsstaternes lavere udgifter, primært til den generelle arealbetalingsordning (SAPS) og de afkoblede specifikke støtteforanstaltninger i henhold til artikel 68 i Rådets forordning (EF) nr. 73/2009. Det bør dog bemærkes, at enkeltbetalingsordningen i 2011 blev gennemført med en anvendelse af 99,8 % af bevillingerne i budgettet, hvilket er den højeste gennemførelsesrate indtil nu.

4.2.2. Anden direkte støtte (–98,7 mio. EUR)

Dette underforbrug skyldes primært medlemsstaternes lavere udgifter til de koblede specifikke støtteforanstaltninger i henhold til artikel 68 i Rådets forordning (EF) nr. 73/2009 og til ammekopræmien, bomuld og betalinger til producenter af kartoffelstivelse. Udgifterne er lavere end oprindeligt forudset i 2011-budgettet.

4.3. Andre udgifter 4.3.1. Afslutning af foregående års regnskaber (+338,4 mio. EUR)

I sin ændringsskrivelse for 2011 foreslog Kommissionen regnskabsafslutningskorrektioner på –72 mio. EUR. Det endelige beløb for disse korrektioner, som blev fastsat i forbindelse med forhandlingerne om budgettet for 2011, er på –272 mio. EUR. På grundlag af de afgørelser om regnskabsafslutning, der blev truffet i løbet af 2011, måtte Kommissionen derudover foretage positive korrektioner til medlemsstaternes fordel ved at tilbagebetale dem et nettobeløb på 66,4 mio. EUR. Dette beløb samt førnævnte beløb på –272 mio. EUR gør det nødvendigt for Kommissionen at finde positive budgetbevillinger på sammenlagt ca. 338,4 mio. EUR for at kunne afslutte denne budgetkonto i 2011. Disse bevillinger vil blive overført fra budgetkonti, som havde et underforbrug i 2011.

4.3.2. Fødevare- og fodersikkerhed, dyresundhed, dyrevelfærd og plantesundhed (+32,3 mio. EUR)

Ordninger finansieret under denne artikel omfatter direkte betalinger fra Kommissionen. Det forventes, at der vil blive foretaget betalinger svarende til et beløb på 29,1 mio. EUR indtil 31.12.2011. På nuværende tidspunkt forventes det dog, at denne budgetartikels bevillinger ikke vil blive udnyttet fuldt ud, da udgifterne til bluetongue-vaccination er lavere end forventet som følge af den betydelige tilbagegang i forekomsten af sygdommen, som skyldes de vellykkede vaccinationskampagner, der er gennemført i den seneste tid. Derudover vil en del af de midler, der er afsat til køb af nødvacciner, ikke blive anvendt, da der ikke er forekommet nogen nye større udbrud af dyresygdomme.

5. Forbrug af formålsbestemte indtægter til EGFL

Det vedlagte bilag viser, at de samlede formålsbestemte indtægter, der er til rådighed i 2011, i sidste ende udgjorde 1 571,9 mio. EUR. Det var 324,9 mio. EUR højere sammenlignet med det oprindeligt forudsete beløb på 1 247 mio. EUR.

Forskellen skyldes delvist, at de formålsbestemte indtægter på 905,1 mio. EUR, der blev fremført fra 2010 til 2011, var 365,1 mio. EUR højere end det beløb på 540 mio. EUR, som oprindelig blev anslået i budgettet. Det bør nævnes, at de formålsbestemte indtægter, der blev fremført fra 2010 til 2011, fuldt ud er blevet anvendt til at finansiere udgifterne på 2011-budgettet, jf. artikel 10 i finansforordningen.

Derudover beløb de nyligt opkrævede formålsbestemte indtægter for 2011 sig til 712,9 mio. EUR. Dette skal sammenlignes med det i budgettet forudsete beløb på 707 mio. EUR. Disse indtægter blev dog reduceret med ca. 46,1 mio. EUR til 666,8 mio. EUR som følge af korrektioner foretaget i forbindelse med afgørelser om efterprøvende regnskabsafslutning truffet i 2010. Af dette beløb udgjorde korrektionerne i forbindelse med den efterprøvende regnskabsafslutning 467,3 mio. EUR, indtægterne fra uregelmæssigheder beløb sig til 177,6 mio. EUR, og indtægterne fra mælkeafgiften udgjorde 21,9 mio. EUR. Den del af de nyligt opkrævede formålsbestemte indtægter, som ikke bliver anvendt i 2011, vil blive fremført til regnskabsåret 2012, hvor de vil blive anvendt til finansiering af udgifter afholdt samme år.

6. Forbrug af indtægter fra de midlertidige omstruktureringsafgifter (sukker)

I overensstemmelse med lovgivningen er der ikke blevet opkrævet nogen nye midlertidige omstruktureringsafgifter fra medlemsstaterne siden november 2009. Derfor svarer de samlede formålsbestemte indtægter, der er til rådighed for Sukkeromstruktureringsfonden, til beløbet 1 044,8 mio. EUR, der blev fremført fra 2010-budgettet. Efter at have tilbagebetalt medlemsstaterne et beløb på 187,9 mio. EUR for udgifter til støtte under sukkeromstruktureringsfonden (Se punkt 7 nedenfor) vil saldoen på ca. 856,9 mio. EUR blive fremført til regnskabsåret 2012 og brugt til at finansiere udgifter til støtte under Sukkeromstruktureringsfonden for dette år.

7. Gennemførelse af Sukkeromstruktureringsfonden

Refusionerne til medlemsstaterne for betalinger til omstruktureringsstøtte, diversificeringsstøtte eller støtte til sukkerraffinering udgjorde 187,9 mio. EUR. Denne støtte blev udbetalt til medlemsstaterne fra de formålsbestemte indtægter på 1 044,8 nævnt under punkt 6 ovenfor.

8. KONKLUSIONER

Den foreløbige gennemførelse af EGFL-budgettet for 2011 medførte udgifter, der var 1 087,6 mio. EUR højere end de oprindeligt vedtagne budgetbevillinger, som dækkes af de disponible formålsbestemte indtægter på 1 571,9 mio. EUR.

Der vil stadig skulle foretages en række justeringer og overførsler af bevillinger ved årets udgang. Det anslås dog, at de disponible formålsbestemte indtægter, som kan fremføres til 2012 for EGFL, udgør ca. 440 mio. EUR.

[1] Fremførte formålsbestemte indtægter skal anvendes først, dvs. før de bevillinger, der er vedtaget af budgetmyndigheden, eller før de i løbet af året genererede formålsbestemte indtægter (finansforordningens artikel 10).